text: ক্যাথি অসলার কানাডার কবি, ঔপন্যাসিক। ২০১১ সালে প্রকাশিত উপন্যাস কর্ম ক্যাথি অসলারের প্রথম কথাসাহিত্য প্রয়াস যেটি ব্যাপকভাবে সমাদৃত হয়েছে।
  
  জীবন
  ক্যাথির জন্ম, বেড়ে ওঠা উইনিপেগে। ম্যানিটোবা বিশ্ববিদ্যালয়ে ইংরেজি সাহিত্যে ডিগ্রি নেয়া ক্যাথির জীবনের একটি গুরুত্বপূর্ণ ঘটনা হলো মধ্য বিশে আঠারো মাস ধরে ১৬টি দেশ ভ্রমণের সুযোগ। দেশগুলোর তালিকায় অস্ট্রেলিয়া, নিউজিল্যান্ড, দক্ষিণ-পূর্ব এশিয়া এবং ভারত ছিল। ৩৩ বছর বয়সে ক্যাথি ক্রিয়েটিভ রাইটিং ক্লাসে ভর্তি হন। ২০০৯ সালে প্রকাশিত তার প্রথম গ্রন্থ ছিল একটি স্মৃতিকথা। শিরোনাম : লস্ট : অ্যা মেময়র।
  
  কর্ম নিয়ে কথা
  কর্ম প্রকাশিত হয়। এই উপন্যাস শুরু হয়েছে মায়া নামের মেয়ের ডায়েরি দিয়ে। তারিখ ১৯৮৪ সালের ২৮ অক্টোবর। বলে রাখা দরকার পুরো উপন্যাসটি কিন্তু ডায়েরিতে লেখা। আর আগেই বলেছি যে, সে লেখাটা আবার গদ্যে নয়। কবিতার মতো করে। ছোট ছোট কবিতার সমষ্টি এই বিশাল গ্রন্থটি। কিন্তু কবিতাগুলোর মধ্যে আছে একটি গল্পের সুতো। সেই সুতো ধরে এগোতে থাকলে ক্রমে স্পষ্ট হতে থাকে ক্যাথি আসলে কঠিন একটি গল্প বলেছেন। সে গল্পকে মর্যাদাবান করেছে অনেকগুলো অনুষঙ্গ। ক্যাথির ভারতীয় ইতিহাস-সচেতনতা, সমাজ ও ধর্মীয় স্পষ্টতা যেকোনো পাঠককেই মুগ্ধ করতে সক্ষম। ক্যাথির গল্প অথবা কবিতা, দীর্ঘকবিতা অথবা কবিতাপুঞ্জ অনেক বেশি মোহনীয় হয়ে ওঠে, যখন দেখি কবিতার ভেতরে অসঙ্কোচে ঢুকে পড়ে চেতনা-প্রবাহের উপাদান।
  
  শুরুতে গল্পের কাঠামোটির ওপর একটু আলোকপাত করা যেতে পারে। যে মেয়েটি শুরুতে বক্তার ভূমিকায় অবতীর্ণ হয়, সেই মায়ার আসল নাম হলো জিভা। ওর বাবার নাম অমর, আর মায়ের নাম লীলা। শিখ অমর আর হিন্দু লীলা প্রেমে পড়েন। শেষমেশ বিয়েও করলেন তারা অনেক বাধা পেরিয়ে। দুজনেই পরিত্যক্ত হলেন সমাজ থেকে। নতুন বিবাহিত এবং পরিত্যক্ত এই দম্পতি নতুন দেশ কানাডায় এসে আবাস গড়লেন। এমন দেশ তারা চাইছিলেন, যেখানে সামাজিক এই বাধা ওদের জীবনকে বিপন্ন করবে না। ঠিকানা হলো ম্যানিটোবার এলসিনোরে। সেখানেই ১৯৬৯ সালে জন্ম হয় জিভার—বাবা-মার কাছে যার আদুরে নাম মায়া। ঘটনাক্রমে জিভার জন্মদিনের দিনেই এক অসাধ্য সাধন ঘটল পৃথিবীতে। পৃথিবীর মানুষ চাঁদে গিয়ে নামল।
  কবিতায় লেখা পাঁচ শতাধিক পৃষ্ঠার এই কাব্যোপন্যাস একই সঙ্গে একটি পরিবার ও একটি জাতির দুঃখগাথা।
  ক্যাথি অসলারের যে বৈশিষ্ট্যটি সবচেয়ে বেশি মর্যাদার সেটি হলো একজন হিন্দু বা শিখ না হয়েও, একজন ভারতীয় না হয়েও ভারতীয় ইতিহাসের এক কঠিন সময়কে তিনি ধরতে সক্ষম হয়েছেন। আর সে ধরাতে তিনি চিত্রিত করেছেন ধর্মীয় ও সামাজিক মূল্যবোধকে। মূর্ত করেছেন ভারতীয় ইতিহাসের একটি গুরুত্বপূর্ণ সময়কে এবং ক্যাথি সে সবই করেছেন কবিতার ভাষায়। আর এভাবেই কর্ম হয়ে উঠেছে কানাডীয় সাহিত্যে এক মূল্যবান সংযোজন।
  
  গ্রন্থতালিকা
   লস্ট : অ্যা মেময়র (২০০৯)
   কর্ম (২০১১)
  
  বহিঃসংযোগ 
  কানাডীয় সাহিত্য: বিচ্ছিন্ন ভাবনা, সুব্রত কুমার দাস ঢাকা, ২০১৯, ISBN 978-984-504=317-5
  
  তথ্যসূত্র
  
  বিষয়শ্রেণী:কানাডীয় সাহিত্যিক
title: ক্যাথি অসলার